C 231/31

Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2022/C 231/12)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„Garam Amed Bali/Bunga Garam Amed Bali“

EÚ č.: PDO-ID-02610 – 1.6.2020

CHOP (X) CHZO ( )

1. Názov [CHOP alebo CHZO]

„Garam Amed Bali/Bunga Garam Amed Bali“

2. Členský štát alebo tretia krajina

Indonézia

3. Opis poľnohospodárskeho výrobku alebo potraviny

3.1. Druh výrobku

Trieda 2.6. Soľ

3.2. Opis výrobku, na ktorý sa vzťahuje názov uvedený v bode 1

„Garam Amed Bali“ označuje soľ Amed Bali a „Bunga Garam Amed Bali“ označuje soľ Amed Bali zbieranú z povrchu (tzv. fleur de sel).

„Garam Amed Bali“ a „Bunga Garam Amed Bali“ sú ručne zbierané morské soli, ktoré pochádzajú výlučne z oblasti Amed v Bali a ktoré sa získavajú zachytávaním soľných minerálov obsiahnutých v morskej vode s použitím ílovitej pôdy. Vysušená ílovitá pôda obohatená o soľné minerály sa potom preplachuje čerstvou morskou vodou cez filtračný systém, ktorý je vyrobený z tkaného bambusu, s cieľom uvoľniť soľné minerály a vytvoriť soľný roztok, ktorý sa na účely kryštalizácie ukladá do soľných kryštalizačných nádrží vyrobených z rozpolených kmeňov kokosovníkov alebo paliem. Sú to nerafinované, po zbere nepremyté morské soli, ktoré neobsahujú prídavné látky. Ich fyzické a organoleptické vlastnosti sú uvedené ďalej v texte.

3.2.1. „Garam Amed Bali“

„Garam Amed Bali“ je morská soľ obsahujúca kryštály, ktoré sa tvoria na dne soľných kryštalizačných nádrží. Soľ sa zbiera ručne pomocou špeciálneho nástroja. Kryštály majú zväčša kubický tvar s prítomnosťou niekoľkých kryštálov v tvare štvoruholníka, zrnitosť

od 0,8 do 2,0 mm, bielu farbu, sú lesklé, čisté a ľahko sa rozpúšťajú, vyznačujú sa lahodnou chuťou, chrumkavou konzistenciou a vôňou starého dreva, pričom nie sú horké ani korenisté.

3.2.2. „Bunga Garam Amed Bali“

„Bunga Garam Amed Bali“ pozostáva z ľahkých a jemných vločiek a krehkých kryštálov, ktoré sa za priaznivých veterných a slnečných podmienok tvoria v soľných kryštalizačných nádržiach na povrchu soľného roztoku. „Bunga Garam Amed Bali“ sa zbiera ručne zhŕňaním z povrchu soľných kryštalizačných nádrží pomocou špeciálneho nástroja predtým, ako sa usadí na dne soľných kryštalizačných nádrží. Pri minimálnom trení medzi prstami sa jednoducho drví na malé, ľahké kryštály prevažne v kubickom tvare s prítomnosťou niekoľkých kryštálov v tvare štvoruholníka, majú zrnitosť od 0,6 do 1,7 mm, bielu farbu a sú lesklé a čisté. Soľ je lahodná a vyznačuje sa chrumkavou konzistenciou a vôňou starého dreva, pričom nie je horká ani korenistá. Keďže sa mimoriadne ľahko rozpúšťa, môže sa používať priamo ako stolová soľ.

V nasledujúcej tabuľke sa uvádzajú výsledky fyzikálneho a organoleptického skúšania solí „Garam Amed Bali“ a „Bunga Garam Amed Bali“:

Testovaný objekt Fyzikálne Vzhľad Zrnitosť Tvar kryštálu Farba Lesk Čistota Cudzie prímesi Garam Amed Bali 0,8 – 2,0 mm Zväčša v kubickom tvare s prítomnosťou niekoľkých kryštálov v tvare štvoruholníka Biela Lesklá Čistá Stopové množstvo Bunga Garam Amed Bali 0,6 – 1,7 mm Zväčša v kubickom tvare s prítomnosťou niekoľkých kryštálov v tvare štvoruholníka Biela Lesklá Čistá Stopové množstvo





Testovaný objekt Čuch Hmat Chuť Vôňa Tvrdosť Suchosť Žuvateľnosť Rozpustnosť Pocit v ústach Iné chute Garam Amed Bali Vôňa starého dreva Mäkká Suchá Mäkká Veľmi rozpustná Výrazná slanosť bez horkosti Lahodná, chrumkavá Bunga Garam Amed Bali Vôňa starého dreva Mäkká, ľahko sa drví Suchá Mäkká Mimoriadne rozpustná Výrazná slanosť bez horkosti Lahodnejšia, chrumkavejšia

Analýza minerálneho zloženia solí „Garam Amed Bali“ a „Bunga Garam Amed Bali“ (pozri prílohy 4 a 8):

Minerálna látka Merná jednotka Garam Amed Bali Bunga Garam Amed Bali Chlorid sodný (NaCl) v hm. % (sušina) viac ako 91,0 viac ako 88,0 Voda (H2O) v hm. % (vlhkosť) menej ako 5,0 menej ako 5,0 Olovo (Pb) mg/kg nezistené menej ako 0,16 Ortuť (Hg) mg/kg nezistené nezistené Arzén (As) mg/kg nezistené nezistené Meď (Cu) mg/kg viac ako 0,3 nezistené Zinok (Zn) mg/100 g viac ako 0,1 nezistené Sodík (Na) mg/100 g viac ako 39,200 viac ako 40,250 Železo (Fe) mg/100 g viac ako 2 viac ako 0,15 Horčík (Mg) mg/100 g viac ako 740 viac ako 910 Draslík (K) mg/100 g viac ako 310 viac ako 290 Vápnik (Ca) mg/100 g viac ako 520 viac ako 340 Mangán (Mn) mg/kg viac ako 2 viac ako 2 Jód (počítaný ako KIO3) mg/kg viac ako 4 viac ako 2,5

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

–

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

— príprava kryštalizačných nádrží a filtračného zariadenia

— príprava umelých slanísk

— umiestňovanie ílovitej pôdy do umelých slanísk

— plnenie umelých slanísk morskou vodou

— filtrácia

— miešanie soľných roztokov

— kryštalizácia soli

— zber

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

–

3.6. Špecifické pravidlá označovania výrobku, na ktorý sa vzťahuje registrovaný názov

Indonézske logo zemepisného označenia (pozri ďalej) „Garam Amed Bali“ a „Bunga Garam Amed Bali“ sa musí uvádzať na balení všetkých výrobkov. Logo je dostupné pre všetky podniky, ktoré realizujú balenie výrobku.

Rovnako povinné je používanie loga CHOP EÚ.

Uvádza sa numerický kód vysledovateľnosti, ktorý umožňuje vysledovať výrobcu soli, jeho skupinu, druh výrobku (či už ide o soľ alebo soľ zbieranú z povrchu), mesiac zberu a rok výroby.

4. Stručné vymedzenie zemepisnej oblasti

Vymedzenú zemepisnú oblasť tvoria dve obce s názvom Amed a Lebah, ktoré sú súčasťou obce Purwakerthi v okrese Abang na území regentstva Karangasem. Táto oblasť sa nachádza na severovýchodnom pobreží ostrova Bali, 20 km od hlavného mesta regentstva Karangasem s názvom Amlapura a 100 km od hlavného mesta provincie Bali, Denpasar. Vymedzená oblasť na území obce Purwakerthi sa tiahne 1 km pozdĺž pobrežia a 1 km od pevniny.

5. Súvislosť so zemepisnou oblasťou

5.1. Špecifickosť zemepisnej oblasti

Špecifické vlastnosti solí „Garam Amed Bali“ a „Bunga Garam Amed Bali“ vyplývajú z prírodných faktorov a klimatických podmienok vo vymedzenej zemepisnej oblasti, ako aj z ľudských faktorov.

Prírodné faktory

Obec Amed sa nachádza na úzkom pobrežnom páse pri hlbokom, priezračnom a čistom oceáne s pokojnými vlnami. Oceán sa vyznačuje hlbinnými prúdmi, čistotou, minerálnou hustotou a rýdzosťou morskej vody.

V nasledujúcej tabuľke sa uvádza analýza morskej vody na území obce Amed, ktorá sa vyznačuje vysokým obsahom chloridu sodného a nízkym obsahom znečisťujúcich látok. Ide o obsah, ktorého úrovne prevyšujú hodnoty stanovené v rámci Indonézskych národných noriem (SNI).

Analýza morskej vody z územia Amed, ktorú vykonalo Stredisko pre technológie na prevenciu priemyselného znečisťovania (Ministerstvo priemyslu Indonézskej republiky).

Č. Vzorka Vôňa Chuť Farba Obsah (%) Znečisťujúci kov (mg/kg) Chlorid sodný (NaCl), minimálny obsah, sušina Voda (H2O), maximálny obsah, vlhkosť Nerozpustná látka, maximálny obsah, sušina Olovo (Pb), maximálny obsah Meď (Cu), maximálny obsah Ortuť (Hg), maximálny obsah Arzén (As), maximálny obsah 1 morská voda z oblasti Amed bežná slaná bežná, priezračná 3,20 _ < 0,005 0,97 < 0,01 < 0,001 < 0,005

Vybavenie používané na výrobu solí „Garam Amed Bali“ a „Bunga Garam Amed Bali“ sa robí z miestnych stromov (kokosovník a palma) a z bambusu.

Ílovitá pôda v okolí pláže Amed sa používa na zachytávanie soľných minerálov z morskej vody a obohacovanie soli o ďalšie prospešné minerály.

Výroba prebieha len v období sucha od júna do októbra, ktoré sa vyznačuje vrcholnou slnečnou aktivitou a prítomnosťou mierneho vánku, ktorý zabezpečuje rovnomerné rozloženie tepla počas kryštalizácie soli.

Vo vymedzenej zemepisnej oblasti neprebiehajú žiadne činnosti, ktoré spôsobujú environmentálne škody, napr. ťažký priemysel a lodná preprava.

Ľudské faktory

Špecifickosť zemepisnej oblasti vyplýva aj z histórie ľudstva siahajúcej storočia do minulosti, keď počas vlády kráľov z kráľovstva Karangasem soľ slúžila ako oficiálny tribút ľudí z oblasti Amed tomuto kráľovstvu. „Garam Amed Bali“ sa pomocou tradičného postupu získavania soli vyrába viac ako 700 rokov.

Výroba soli sa v pobrežnej oblasti Amed dodnes tradičným spôsobom odovzdáva z generácie na generáciu spolu s know-how, múdrosťou a kultúrou miestnych výrobcov soli. Začiatok obdobia výroby soli stanovujú staršinovia, ktorí majú dôkladné znalosti poveternostných podmienok a desaťročia skúseností s výrobou soli.

V rámci postupu sa využívajú jedinečné techniky a vybavenie.

Postup v prvom kroku začína prípravou vybavenia. Kryštalizačné nádrže sa vyrábajú zo starých kmeňov kokosovníkov/paliem, ktoré sa rozpolia a ktorých vnútro sa odstráni. Rozpolený kmeň má dĺžku

2,5 m a šírku približne 25 až 30 cm. Filtračné zariadenie vyrobené z tkaného bambusu na vnútornej strane pokrýva hrubá vrstva plastu a zdola nahor ho vypĺňajú vrstvy zhutnených kameňov, štrku a piesku. Na vrstvu piesku sa ako bariéra umiestňuje vrstva tkaných listov z palmy/kokosovníka alebo hrubá látka.

V druhom kroku sa pripravia umelé slaniská. Majú rozlohu 200 m2 a pozostávajú zo štyroch štvorcových oddielov, ktorých strana má dĺžku 7 m. Miestna ílovitá pôda, ktorá zachytáva soľné minerály, sa umiestni do umelého slaniska a zarovná sa v ňom.

V treťom kroku sa ílovitá pôda v umelom slanisku každé ráno polieva 375 až 600 litrami morskej vody z pobrežia obce Amed. Na čerpanie vody do umelých slanísk sa môžu použiť aj vodné čerpadlá. Proces polievania ílovitej pôdy v umelom slanisku prebieha štyri po sebe nasledujúce dni, kým pôda neobsahuje soľné minerály a nevyschne.

Následne sa soľou obohatená ílovitá pôda v každom zo štyroch oddielov umelého slaniska vyhrabe, zozbiera a premiestni do filtračného zariadenia. Výrobcovia soli vstupujú do filtračného zariadenia, aby soľou obohatenú ílovitú pôdu udupali, urovnali a zhutnili.

V piatom kroku sa na poludnie do filtračného zariadenia nalieva 120 až 200 litrov čerstvej morskej vody a ílovitá pôda sa dostatočne nahrieva tak, aby sa vytvoril kvalitný soľný roztok. Pridaním morskej vody sa v priebehu noci umožňuje nasiaknutie ílovitej pôdy a uvoľnenie soľných minerálov.

V šiestom kroku sa filtrovaná morská voda alebo soľný roztok zbiera do nádrže vyrobenej z vyhĺbeného kmeňa kokosovníka alebo palmy alebo do betónovej rúry, v ktorej sa mieša predtým, ako sa na štyri dni prenesie do kryštalizačných nádrží na sušenie a kryštalizáciu, kým sa nesformujú kryštály soli a soľ zbieraná z povrchu. Soľ zbieraná z povrchu sa vytvorí len za priaznivých veterných a slnečných podmienok.

Napokon, tzv. fleur de sel, ktorá sa počas kryštalizácie vytvára na hladine soľného roztoku, sa ručne zbiera zhŕňaním povrchu dreveným zhŕňačom. Vykryštalizovaný soľný roztok, ktorý sa usadzuje na dne kryštalizačných nádrží, sa dreveným zhŕňačom zbiera ako soľ.

Tradícia zachytávania soľných minerálov s použitím miestnej ílovitej pôdy; filtrovanie s použitím zariadenia vyrobeného z listov, kameňa, štrku a piesku; a kryštalizácia pomocou miestne pestovaných rozpolených kmeňov kokosovníkov/paliem sú pre soľ Amed veľmi špecifické. Iné soli sa zbierajú prevažne odparovaním morskej vody v slaniskách alebo v skleníkoch.

5.2. Špecifiká výrobku

Kvalita alebo vlastnosti výrobku

Soli „Garam Amed Bali“ a „Bunga Garam Amed Bali“ sa vyrábajú s použitím špecifických tradičných postupov a tradičných nástrojov.

Sú prirodzene biele, lesklé, čisté a ľahko sa rozpúšťajú.

Vyznačujú sa krištáľovo bielou farbou, majú prevažne kubický tvar s prítomnosťou niekoľkých kryštálov v tvare štvoruholníka a líšia sa od iných solí, ktoré majú trojklonné kryštály s prítomnosťou niekoľkých kryštálov v tvare štvoruholníka.

Sú bohaté na minerály, ako je horčík, vápnik a draslík. Najmä obsah horčíka je omnoho vyšší v porovnaní s inými morskými soľami, ktorých obsah dosahuje úroveň najviac 50 mg/100 g.

Konzistencia solí je mäkká a suchá, pričom zrnitosť je rovnomerná od 0,6 do 2,0 mm; zatiaľ čo konzistencia iných solí je tvrdšia a ich zrnitosť je väčšia – od 2 do 5 mm. Soli Amed nemajú horkú dochuť, nie sú korenisté a vyznačujú sa vôňou dreva.

„Bunga Garam Amed Bali“ má vyšší obsah minerálov horčíka, vápnika a draslíka v porovnaní so soľou „Garam Amed Bali“. Je jemnejšia, krehkejšia a chutnejšia. Pri trení sa veľmi ľahko láme na veľmi malé kryštály a pri kontakte s vlhkosťou potravín sa veľmi ľahko rozpúšťa, čo následne zvýrazňuje jej originálnu chuť.

Soli „Garam Amed Bali“ a „Bunga Garam Amed Bali“ sú bez akéhokoľvek ďalšieho spracovávania pripravené na okamžité použitie.

Pre vysokú kvalitu (špeciálnej alebo prémiovej) soli a/alebo povesť gurmánskej soli sa „Garam Amed Bali“ a „Bunga Garam Amed Bali“ v súčasnosti často používajú v domácnostiach, hoteloch, reštauráciách a v gastronomickom sektore. Dnes sa soli „Garam Amed Bali“ a „Bunga Garam Amed Bali“ tešia v národných novinách a medzi šéfkuchármi vysokému renomé.

5.3. Súvislosť medzi špecifickosťami výrobku a špecifickosťami zemepisnej oblasti

Jedinečné vlastnosti solí „Garam Amed Bali“ a „Bunga Garam Amed Bali“ vyplývajú z rýdzej morskej vody z oblasti Amed, používania ílovitej pôdy z tejto oblasti na zachytávanie soľných minerálov, používania tradičného vybavenia a exkluzívnej metódy kryštalizácie soli, ktorá sa používa už vyše 700 rokov.

Vysoký obsah minerálov a rýdzosť morskej vody, ktorá vďaka hlbinným prúdom obsahuje menej ako 0,005 % nerozpustných látok, spolu s tradičným spôsobom zachytávania soľných minerálov s použitím ílovitej pôdy a tradičného filtračného zariadenia určujú chemické zloženie solí „Garam Amed Bali“ a „Bunga Garam Amed Bali“ a prispievajú k ich vysokému obsahu horčíka v porovnaní s inými soľami.

Rýdzosť zvýrazňujú aj zmyslové vlastnosti soli, ktorá je krištáľovo biela, nepremytá, a tak pripravená ako potravinový výrobok pre ľudí na použitie bez akéhokoľvek ďalšieho spracovania na rozdiel od iných solí, ktoré výrobcovia solí opätovne spracúvajú opakovaným riedením morskou vodou a následnou rekryštalizáciou.

Špecifickú chuť, ktorá nezanecháva žiadnu horkosť; konzistenciu; zrnitosť, ktorá je menšia v porovnaní s inými soľami; a farbu možno takisto priamo pripísať obsahu minerálov a čistote morskej vody z oblasti Amed, ako aj tradičnému výrobnému procesu zachytávania soľných minerálov s použitím ílovitej pôdy a jedinečného filtračného systému.

Kryštalizácia v kmeňoch kokosovníkov alebo paliem dodáva soli a soli zbieranej z povrchu špecifickú chuť a vôňu dreva.

„Bunga Garam Amed Bali“ pozostáva z ľahkých vločiek alebo kryštálov soli, ktoré majú vyšší obsah minerálov horčíka, vápnika a draslíka v porovnaní so soľou „Garam Amed Bali“, z čoho vyplýva lahodnejšia a chrumkavejšia chuť soli „Bunga Garam Amed Bali“. Ide o jemnejšiu, krehkejšiu soľ, ktorá sa ľahko láme na veľmi malé kryštály a ktorá sa pri kontakte s vlhkosťou veľmi ľahko rozpúšťa. „Bunga Garam Amed Bali“ sa počas kryštalizácie tvorí za priaznivých veterných a slnečných podmienok v soľných kryštalizačných nádržiach na povrchu soľného roztoku pred samotným zberom soli.

Používanie kryštalizačných nádrží vyrobených z kmeňov kokosovníkov/paliem sa dokonale hodí na výrobu soli v oblasti Amed, na ktorej území sa nenachádza dostatok pobrežných oblastí, t. j. územie pozdĺž pláže používané na sušenie a odparovanie soľného roztoku, ale na ktorom sa nachádza veľké množstvo kokosovníkov a paliem na prípravu kryštalizačných nádrží.

Odkaz na uverejnenie špecifikácie

-

(1) Ú. v. EÚ L 343, 14.12.2012, s. 1.